
Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од А.П. од Скопје, поднесена против Олимписки комитет на Северна Македонија, на 09.07.2026 година го донесе следното 

                                                                         Р Е Ш Е Н И Е
Жалбата изјавена од А.П. од Скопје, поднесена против Олимписки комитет на Северна Македонија, заведена во архивата на Агенцијата за заштита на правото на слободен пристап до информациите од јавен карактер под бр.08-199 на 12.06.2026 година СЕ ОТФРЛА како недопуштена.
О Б Р А З Л О Ж Е Н И Е
А.П. од Скопје, на 29.05.2026 година поднел насловено Барање за пристап до информации од јавен карактер до три иматели на информации: 1.Федерацијата за лизгачки спортови, 2.Македонски олимписки комитет и 3. Министерство за спорт, со кое побарал да му се достават нему „како заинтересирана страна“,  во  електронска форма или по пошта, следните документи:
„ 1.Официјални критериуми, правилници и акти: Копии од сите интерни акти, правилници или јавни критериуми (донесени од страна на УО на ФЛС или МОК) кои биле во сила во изминатите 8-10 години, а почнувајќи од EYOF 2019 Сараево, според кои се вршело бодување, селекција и пријавување на спортисти за Олимписки стипендии, Олимписки фестивали и меѓународни натпревари и стипендии за Олимписки припреми.
2.Предлог-листи и одлуки за Олимписки стипендии: Копии од сите одлуки и записници од седниците на Управниот одбор на ФЛС, како и официјални дописи и предлог-листи испратени од ФЛС до МОК и Министерството за спорт или екс АМС, за доделување на олимписки стипендии и учество на олимписки настани.
3.Документација за конкретни спортисти: Комплетна документација (одлуки, решенија, записници и предлози) врз основа на кои во критичниот период биде пријавувани, номинирани и испраќани на Олимписки фестивали, меѓународни натпревари и предложени за олимписки стипендии ќерките на трите членки на Управниот одбор на ФЛС (Ц.;  В. и С.).
Барам да се достави доказ по кои спортски критериуми и резултати овие три лица го стекнале тој статус на штета на моите ќерки.
4.Финансиски извештаи:
 Извештај за висината на исплатените средства по основ на стипендии, котизации, патни трошоци и дневници за гореспоменатите три спортски лица во критичниот период, а според утврдена продолжена дисприминација и стипендирање за олимписка подготовка за М.М, односно ќерката на Ц.М, потпретседател на ОКСМ/МОК.
5.Со колкав износ на средства или плата е исплаќана потпретседателката на МОК откако е примена на таа позиција и со колку средства е поддржана нејзината сестра во невладината организација за обуки“.
Постапувајќи по наведеното Барање, Имателот на информации како што е наведено во Жалбата на 08.06.2026 година до Барателот доставил Одговор на барање бр.02-120/1.   
Незадоволен од одговорот на Олимписки комитет на Северна Македонија и повикувајќи се на „правосилна пресуда на Врховниот суд на РСМ бр.РЕВ2-350/24“, Барателот поднел Жалба бр.08-199 на 12.06.2026 година во која, меѓу другото, потенцира дека  „...Потребата од овие информации е заснована на Правосилна Пресуда на Врховниот суд на РСМ (Рев2-350/24), со која е правосилно утврдено дека во рамките на Федерацијата за лизгачки спортови(ФЛС)  е вршена дискриминација  и продолжена дискриминација на моите две ќерки...“.  
Агенцијата со електронски допис бр.08-199 од 12.06.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации до Агенцијата достави Произнесување по жалба бр.02-135/1 од 18.06.2026 година, во кој во целост останува на наводите во Одговорот на барањето.
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до три иматели на информации: 1.Федерацијата за лизгачки спортови, 2.Македонски олимписки комитет и 3. Министерство за спорт, не претставува барање за пристап до информации од јавен карактер, туку е барање од личен интерес, односно барање од надлежност на наведените институции, кои постапувале согласно своите надлежности.
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање, во својство на странка, бара обемна документација за претходни постапки на три иматели на информации во смисла на остварувањата и/или евентуално можните остварувања на ќерките на барателот/жалител во областа на лизгачките спортови.
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од три Иматели на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

	                                                                                                                     Директор
                                                                                                                               Петар Гајдов


